Številka: 
Datum: 25. 10. 2018
VABILO

Dragi prijatelji,

približuje se naše letno delovno srečanje na Okroglem. Zato vas

v a b i m o na tradicionalno dvodnevno delovno srečanje SSI – slepih in slabovidnih intelektualcev v ZDSSS, ki bo

16. in 17. novembra 2018 v domu oddiha ZDSSS na Okroglem pri Kranju.

PROGRAM:

Prvi dan: petek, 16. 11. 2018
15.00–16.30: Prihod udeležencev in namestitev po sobah.

17.00–19.15: Predavanje in pogovor. Naš gost bo profesor fizike g. BORIS KHAM. Že več desetletij se ukvarja z opazovanjem vesolja in je zelo priznan navduševalec za astronomijo. Upokojeni učitelj matematike in fizike ter velik ljubitelj astronomije Boris Kham nam bo predstavil svoje vzroke, ki ga pritegnejo, da s strastjo opazuje zvezdnato nebo in razmišlja o njem. Razkril nam bo dimenzije, lepoto, urejenost in smotrnost vesolja. Ob tem bo poudaril, da v vesolju človek odkriva fizikalne zakonitosti korak za korakom. Povabil nas bo, da tudi sami stopimo v čudovito nočno nebo in ga opazujemo ter razmišljamo o njegovih razsežnostih. Spregovoril bo tudi o delu Nikolaja Kopernika in Pavla Kunaverja, prvega slovenskega astronoma amaterja, ki je sistematično opazoval sonce in navduševal mladino za opazovanje nočnega neba.
19.30: Večerja, po njej prijateljsko srečanje in sproščen pogovor prijateljev in znancev. 
Drugi dan: sobota, 17. 11. 2018
7.45–8.45: Zajtrk

9.00–10.15:. Letni sestanek SSI 
Na sestanku se bomo seznanili s poročilom o našem delu v letu 2018 in o programu dela v letu 2019. 

10.15–10.30: Odmor 

10.30-12.30: Gostja ga. MILENA ZUPANČIČ, priznana dramska in filmska igralka. 
Gospo Mileno Zupančič kot dramsko in filmsko igralko slovenska javnost dobro pozna. V več kot štirih desetletjih je odigrala vrsto nepozabnih vlog v gledališču, na filmu in televiziji. Je dobitnica najpomembnejših slovenskih nagrad na področju kulture, gledališča in filma ter velike Prešernove nagrade, njen vrhunski igralski izraz so prepoznali tudi v prostoru nekdanje Jugoslavije. Je tudi nosilka prestižnega naslova igralka Evrope 2015. Predsednik republike Borut Pahor je odlikoval igralko Mileno Zupančič z zlatim redom za zasluge za ustvarjalni opus na področju slovenske gledališke in filmske umetnosti.

Poleg igralskega poklica je z veliko odgovornostjo opravljala tudi poslanstvo prve slovenske Unicefove ambasadorke, 11 let je v tej funkciji vztrajno negovala duh solidarnosti, človečnosti in medsebojne pomoči. Njena priljubljenost med ljudmi in ugled vrhunske ustvarjalke odpirata mnogo vrat in jo uvrščata med tiste karizmatične Slovenke, katerih stališča, premisleke in dvome želi slišati kar najširša skupnost

Pogovor z gostjo bo vodila Vincencija Skube. Pripomoček za pogovor je tudi knjiga avtorja Tadeja Goloba KOT BI LUNA PADLA NA ZEMLJO, biografija naše gostje. Knjigo v zvočnem zapisu mp3 dobite v knjižnici oz. na EIS-u.
13.00: Kosilo za vse udeležence srečanja. 

Rok za prijavo na srečanje SSI na Okroglem je do ponedeljka, 12. 11. 2018. Udeleženci srečanja se direktno prijavijo Dušanu Sterletu na e-pošto (dusan.sterle@zveza-slepih.si) ali na telefon  01/47 00 261.  

Prosimo, da v prijavi navedete, kdo ima vegetarijansko oz. dietno prehrano.
Prijav za srečanje ne zbirajo MDSS, ker so ta samo naprošena, da zainteresirane člane obvestijo preko svojih komunikacijskih poti.

Stroške bivanja in prehrane udeležencev v domu oddiha na Okroglem krije Zveza. Prispevek za udeležbo na dvodnevnem delovnem srečanju SSI-slepih in slabovidnih intelektualcev v ZDSSS, ki bo 16. In 17. novembra 2018 v domu oddiha ZDSSS na Okroglem pri Kranju, je 10,00 € po osebi (velja za udeležence in njihove spremljevalce). Zato prosimo, da ob prijavi navedete tudi svoj naslov. 

Veselimo se srečanja z vami in z našima gostoma!

Lep pozdrav

Jožef Gregorc,
predsednik SSI
Štefan Kušar,





Matej Žnuderl, 

tajnik ZDSSS





predsednik ZDSSS,
